Document ID: 32013R0404

KOMISIJOS ĮGYVENDINIMO REGLAMENTAS (ES) Nr. 404/2013
2013 m. gegužės 2 d.
dėl Europos Sąjungos bei jos valstybių narių ir Kolumbijos bei Peru prekybos susitarimo II priede nustatytų kilmės taisyklių taikymo išimčių, taikomų laikantis tam tikriems Peru kilmės produktams nustatytų kvotų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. gegužės 31 d. Tarybos sprendimą 2012/735/ES dėl Europos Sąjungos bei jos valstybių narių ir Kolumbijos bei Peru prekybos susitarimo pasirašymo Sąjungos vardu ir laikino taikymo (1), ypač į jo 6 straipsnį,
kadangi:
(1)
Sprendimu 2012/735/ES Taryba leido Sąjungos vardu pasirašyti Europos Sąjungos bei jos valstybių narių ir Kolumbijos bei Peru prekybos susitarimą (toliau - Susitarimas). Pagal Sprendimą 2012/735/ES Susitarimas turi būti taikomas laikinai, kol bus užbaigtos jo sudarymo procedūros. Susitarimas laikinai taikomas nuo 2013 m. kovo 1 d.;
(2)
Susitarimo II priedas susijęs su sąvokos „produktų kilmė“ apibrėžimu ir administracinio bendradarbiavimo metodais. Kai kuriems produktams to priedo 2A ir 5 priedėliuose numatytos priede nustatytų kilmės taisyklių taikymo išimtys, taikomos laikantis metinių kvotų. Todėl būtina nustatyti tų išimčių taikymo iš Peru importuojamiems produktams sąlygas;
(3)
Susitarimo II priedo 2A ir 5 priedėliuose nurodytas kvotas Komisija turėtų administruoti vadovaudamasi pirmumo principu pagal 1993 m. liepos 2 d. Komisijos reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (2);
(4)
teisė naudotis muitų tarifų nuolaidomis turėtų būti suteikta, kai muitinei pateikiamas atitinkamas prekių kilmės įrodymas, kaip numatyta Susitarime;
(5)
1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (3) su pakeitimais, padarytais Komisijos įgyvendinimo reglamentu (ES) Nr. 927/2012 (4), I priede nurodyti nauji KN kodai, kurie skiriasi nuo Susitarime nurodytų kodų. Todėl šio reglamento priedo B dalyje turėtų būti nurodyti naujieji kodai;
(6)
kadangi Susitarimas įsigalioja 2013 m. kovo 1 d., šis reglamentas turėtų būti taikomas nuo tos pačios dienos;
(7)
šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
1. Europos Sąjungos bei jos valstybių narių ir Kolumbijos bei Peru prekybos susitarimo (toliau - Susitarimas) II priedo 2A priedėlyje nustatytos kilmės taisyklės taikomos šio reglamento priedo A dalyje išvardytiems produktams.
2. Susitarimo II priedo 5 priedėlyje nustatytos kilmės taisyklės taikomos šio reglamento priedo B dalyje išvardytiems produktams.
2 straipsnis
Kad priede išvardytiems produktams galėtų būti taikoma 1 straipsnyje nurodyta išimtis, prie tų produktų turi būti pridėtas Susitarimo II priede nurodytas kilmės įrodymas.
3 straipsnis
Priede išvardytas kvotas administruoja Komisija pagal Reglamento (EEB) Nr. 2454/93 308a-308c straipsnius.
4 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2013 m. kovo 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gegužės 2 d.

Labels: 3
15
18